CELEX: 32021D1831
Language: bg
Date: 2021-10-07 00:00:00
Title: Решение (ЕС) 2021/1831 на Съвета от 7 октомври 2021 година за сключване от името на Съюза на Споразумението между Европейския съюз и Република Кабо Верде за изменение на Споразумението за улесняване на издаването на визи за краткосрочно пребиваване на граждани на Република Кабо Верде и на Европейския съюз

19.10.2021   
               
               
                  BG
               
               
                  Официален вестник на Европейския съюз
               
               
                  L 371/3
               
            
         РЕШЕНИЕ (ЕС) 2021/1831 НА СЪВЕТА
         от 7 октомври 2021 година
         за сключване от името на Съюза на Споразумението между Европейския съюз и Република Кабо Верде за изменение на Споразумението за улесняване на издаването на визи за краткосрочно пребиваване на граждани на Република Кабо Верде и на Европейския съюз
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 6, втора алинея, буква а) от него,
         като взе предвид предложението на Европейската комисия,
         като взе предвид одобрението на Европейския парламент (1),
         като има предвид, че:
         
                     (1)
                  
                  
                     В заключенията от 20 ноември 2007 г., Съветът и представителите на правителствата на държавите членки, заседаващи в рамките на Съвета приветстваха съобщението на Комисията относно бъдещите отношения между Европейския съюз и Република Кабо Верде. По-специално, Съветът приветства задълбочаването на отношенията между Европейския съюз и Република Кабо Верде чрез изпълнението на план за действие за развитието на „специално партньорство“ между двете страни. Освен това в същото съобщение се посочва, че целта на това „специално партньорство“ е развитието на отворен, конструктивен и прагматичен диалог и че борбата с незаконната имиграция е общ стратегически приоритет.
                  
               
                     (2)
                  
                  
                     На 1 декември 2014 г. влезе в сила Споразумение между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (2) (наричано по-нататък „Споразумението от 2014“).
                  
               
                     (3)
                  
                  
                     След 1 декември 2014 г. законодателството на Съюза и на Кабо Верде претърпя развитие с преразглеждането на Визовия кодекс по силата на Регламент (ЕС) 2019/1155 на Европейския парламент и на Съвета (3) и решението на Кабо Верде гражданите на ЕС да бъдат освободени от изискването за притежаване на виза за престой до 30 дни. С оглед на тези промени и предвид оценката, извършена от Съвместния ръководен комитет, създаден съгласно член 10 от Споразумението от 2014 и натоварен с наблюдението на прилагането на Споразумението от 2014, някои от разпоредбите, улесняващи издаването на визи на граждани на Кабо Верде и въз основа на принципа на взаимност — на граждани на Съюза за планиран престой от не повече от 90 дни в рамките на всеки 180-дневен период, следва да бъдат изменени и допълнени от споразумение за изменение.
                  
               
                     (4)
                  
                  
                     В съответствие с Решение (ЕС) 2021/1830 на Съвета (4) Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „Споразумението за изменение“) беше подписано на 18 март 2021 г., при условие че бъде сключено на по-късна дата.
                  
               
                     (5)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (5). Следователно Ирландия не участва в неговото приемане и не е обвързана от него, нито от неговото прилагане.
                  
               
                     (6)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.
                  
               
                     (7)
                  
                  
                     Споразумението за изменение следва да бъде одобрено,
                  
               ПРИЕ НАСТОЯЩОТО РЕШЕНИЕ:
         
            Член 1
            Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз се одобрява от името на Съюза (6).
         
         
            Член 2
            Председателят на Съвета извършва нотификацията, предвидена в член 2, параграф 1 от Споразумението за изменение, от името на Съюза (7).
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 7 октомври 2021 година.
            
               
                  За Съвета
               
               
                  Председател
               
               M. DIKAUČIČ
            
         
         
            (1)  Одобрение от 16 септември 2021 г. (все още непубликувано в Официален вестник).
         
            (2)  ОВ L 282, 24.10.2013 г., стр. 3.
         
            (3)  Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс) (ОВ L 188, 12.7.2019 г., стр. 25).
         
            (4)  Решение (ЕС) 2021/1830 от 22 февруари 2021 г. на Съвета за подписване, от името на Съюза, на Споразумението между Европейския съюз и Република Кабо Верде за изменение на Споразумението за улесняване на издаването на визи за краткосрочно пребиваване на граждани на Република Кабо Верде и на Европейския съюз (вж. стр. 1 от настоящия брой на Официален вестник).
         
            (5)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (6)  Вж. стр. 5 от настоящия брой на Официален вестник.
         
            (7)  Датата на влизане в сила на Споразумението за изменение ще бъде публикувана в Официален вестник на Европейския съюз от Генералния секретариат на Съвета.